Harkány Gyógyfürdő Asztalitenisz Kupa 🏓
2025-08-01 - 2025-08-03 | Harkány Városi Sportcsarnok, Petőfi Sándor u. 42., Harkány, Baranya, 7815, Magyarország
Harkány Gyógyfürdő Kupa – veterán asztalitenisz verseny Harkányban 2025.08.01-03. között: ez a XX. JOOLA-Harkány Gyógyfürdő Kupa és ranglistaverseny!
A JOOLA Harkány Gyógyfürdő Kupa egy rangos nemzetközi veterán asztalitenisz ranglistaverseny, amelyet évente rendeznek meg Harkány városában. Az eseményt a Harkányfürdő SE asztalitenisz szakosztálya együtt szervezi a helyi önkormányzattal, és célja, hogy veterán játékosok számára biztosítson versenyzési lehetőséget a hivatalos ranglistához.
A verseny általában 150–200 játékost vonz több országból (Magyarország, Szlovákia, Németország, Horvátország és mások). A torna nemcsak a sportolási lehetőség miatt fontos, hanem a kulturális és egészségügyi turizmus szempontjából is, hiszen a gyógyfürdő kínálatával kiegészülve élményt biztosít a résztvevők számára.
A JOOLA Harkány Gyógyfürdő Kupa egy igazi veterán társasági esemény: versennyel, közösségi élménnyel és gyógyfürdős pihenéssel kombinálja az aktív időtöltést. Profi lebonyolítás, korosztályos versenykategóriák, csarnok- és felszerelésbiztosítás, valamint jól szervezett vendégprogramok jellemzik. Ez a sporttal és egészséggel kapcsolatos esemény minden évben egy visszatérő, elismeréssel övezett rendezvénnyé vált. A veterán asztaliteniszezők számára kihagyhatatlan alkalom a baráti együttlétre és értékes ranglistapontok szerzésére.
Harkány Gyógyfürdő Kupa – információk
Örömmel tájékoztatjuk, hogy hagyományos versenyünket 2025-ben is megrendezzük. Reméljük, hogy a verseny és az ismert gyógyfürdő, illetve a térség programlehetőségei mindenki számára vonzó lehetőséget kínál ahhoz, hogy augusztusban ismét találkozunk és sportbarátként üdvözöljük egymást.
1. Verseny célja: Versenyzési és veterán ranglista pontszerzés lehetőségének biztosítása
2. Verseny helye és ideje: Harkány Sportcsarnok, Harkány, Petőfi S. u. 42., 2025. augusztus 01. – augusztus 03.
3. A verseny rendezője: Harkányfürdő SE. Asztalitenisz Szakosztály
4. Versenybíróság:

Főbíró: Kékedi Tibor
Főbíró helyettes : Gulyás Vince

5. Versenyszámok :

2025.08.01. 13.00.: férfi és női páros
2025.08.02. 08.30.: férfi és női egyes
2025.08.03. 09.30.: férfi és női DC csapat

Korcsoportok, kategóriák:

Egyéni, páros:

40-49 éves korig (I. kategória)
50-59 éves korig (II. kategória)
60-64 éves korig (III.kategória)
65-69 éves korig (IV. kategória)
70-74 éves korig (V. kategória)
75-79 éves korig (VI. kategória)
80 + év felett (VII. kategória)

DC csapat férfi:

40-49 éves korig (I. kategória)
50-59 éves korig (II. kategória)
60-69 éves korig (III. kategória)
70 év felett (IV. kategória)

DC csapat női összevont kategóriában

Időbeosztás

2025.08.01.

13.00. óra: férfi páros minden kategória
15.00. óra: női páros minden kategória

2025.08.02. (férfi és női egyes versenyszámok)

08.30. Ünnepélyes megnyitó
08.45 Férfi egyes I. és II. kategória
11.00. Férfi egyes V. és VI. és VII. kategória, női egyes I – VI. kategória
13.00. Férfi egyes III. és IV. kategória

2025.08.03.DC csapatverseny (3 győzelemig)

09.30. férfi I. és II. kategória
11.30. férfi III. – IV. kategória illetve női I. kategória

Harkány Gyógyfürdő Kupa – A verseny lebonyolítási rendje
Női játékosok, akik az adott versenyévben a 60. életévüket betöltik vagy betöltötték, indulhatnak a férfiak mezőnyében egyes és páros versenyszámban, de ebben az esetben a naptári évben csak ott játszhatnak, a ranglista pontot a férfi versenyszámban kapják. Minden versenyszám csoportos selejtező körmérkőzéses, majd kieséses főtábla rendszerben kerül lebonyolításra, a csoportok az 1. és 2. helyezettjei jutnak a főtáblára.
Az egyéni versenyekben minden versenyző csak abban a korosztályban indulhat, amelyhez 2025-ban tartozik, párosokban a páros magasabb korosztályú tagja a fiatalabb korosztályban versenyezhet. A verseny nyílt, melyen mindazon versenyzők elindulhatnak, akiket az egyesületük benevez és a nevezési díjat befizetik.
A versenyen külföldi versenyzők is indulhatnak. A versenyszámok megrendezéséhez minimum 4 fő nevezése szükséges, kevesebb induló esetén a fiatalabb korosztályba kerülnek besorolásra.
Valamennyi mérkőzés három nyert játszmáig tart, a 3. helyért nem kell játszani.
Nevezés, sorsolás a renglistaversenyre
Nevezni kizárólag elektronikus úton https://ponger.asztaliteniszezz.hu/event oldalon keresztül, online” módon lehet. A nevezéssel kapcsolatos tudnivalókat a mellékelt módszertani útmutató tartalmazza. A nem online módon leadott nevezéseket nem tudjuk figyelembe venni. Versenyzési engedéllyel nem rendelkező és külföldi játékosok a gulvin46@gmail.com címre kell leadniuk a nevezésüket a mellékelt nevezési lap kitöltésével.
NEVEZÉSEKET 200 JÁTÉKOSIG FOGADJÁK EL a szervezők.
A nevezés határideje: 2025. 07.29. (kedd)
Nevezési díj:

Egyesben 4000.- Ft /fő
Párosban 2000.- Ft /fő
Csapatban 2000.- Ft /fő

Nosztalgia est /szombat este/ 3.500.- Ft / fő / 150 fő részvételéig
Sorsolás: 2025. 08.01-án 10.00 órától a verseny helyszínén
Díjazás: Kategóriánként az első helyezett serleg és érem, a második és harmadik helyezettek érem és oklevél, az egyes és páros versenyszámok egy három helyezettjei ezeken kívül tárgyjutalomban is részesülnek.
JOOLA – Harkány Gyógyfürdő Kupa – Egyéb tudnivalók
A páros számokra az X -el nevezetteket a versenybíróság válogatás nélkül állítja össze, a versenyen jelenlevő párok összetételén nem változtat.
Minden versenyző a Harkányi Gyógyfürdő Zrt. felajánlásából 1 napos fürdőbelépőt, JOOLA sportszergyártó cég jóvoltából pedig megkapja a verseny logójával díszített pólót.
A versenyt 16 JOOLA asztalon, JOOLA Flash 40+ labdával bonyolítjuk le.
Az öltözőkben hagyott értéktárgyakért, ruhaneműért a rendezők nem vállalnak felelősséget.
A versenykiírásban nem érintett kérdésekben a MOATSZ verseny- és játékszabályai az irányadók.
A verseny helyszínén BÜFÉ üzemel
Kapcsolat:
Köpösdi Erik

7815 Harkány, Alkotmány utca 8.
Tel.: +3620-218-5894
Email: erikkoposdi@gmail.com
